Jann Sjursen (KD), 2004-03-26:
Det var måske ikke så voldsomt meget, jeg var enig med den forgående ordfører, fru Line Barfod fra Enhedslisten, i, men jeg var dog enig i én ting, som fru Line Barfod sagde, og som jeg også synes er vigtig at holde sig for øje: Hvis vi vil rusmisbruget til livs, skal der under alle omstændigheder en bredspektret indsats til.
Jeg kan også være enig så langt, at i denne sammenhæng er det vigtigt, at man tager den fulde værktøjskasse i brug, som jeg også tror fru Line Barfod sagde i starten af sit ordførerindlæg.
Den nuværende regering har det jo med at fokusere på nogle ganske få værktøjer i værktøjskassen, når det gælder om at begrænse misbrug af narko og andet og i det hele taget bekæmpe kriminaliteten i vores samfund.
Det er i høj grad ved brug af højere straf, og det kan da godt få vores støtte i nogle tilfælde, som det også har fået her i Folketingssalen.
Men det er bare ikke nok med straf alene.
Når det er sagt, synes jeg også, at det oven på fru Line Barfods indlæg og de svar, som blev givet her fra talerstolen, er vigtigt at sige, at efter Kristendemokraternes opfattelse er en væsentlig årsag til, at vi står med problemerne med misbrug af rusmidler, også hashmisbrug, den totale signalforvirring fra både lovgiveres og skiftende regeringers og justitsministres side på dette område.
Det, der efter vores opfattelse sådan set har været allermest katastrofalt, er, at vi i de sidste årtier har oplevet, at signalforvirringen med hensyn til retshåndhævelsen har været nærmest total på området, og den nuværende regering skal ikke have utak for, at den trods alt prøver at skabe mere klarhed over, hvordan man ser på disse ting, og slår fast, at overtrædelse af loven også må have konsekvenser.
Man kan så diskutere, specielt med hensyn til den del af det foreliggende lovforslag, der vedrører en skærpet retshåndhævelse ved besiddelse af ulovlige euforiserende stoffer og især hash, om der medfølger de nødvendige ressourcer til politiet, så det kan varetage den skærpede retshåndhævelse, regeringen lægger op til.
Det håber jeg, for ellers kan det jo vise sige at blive endnu et slag i luften og for så vidt give endnu mere signalforvirring, end der allerede er på området i dag.
Vi vil godt bidrage til, at også politiet får mulighed for en skærpet retshåndhævelse, så vi kan få de positive effekter, som vi også tror der kan være ved forslaget. Netop angående den del af forslaget vil jeg også sige, at det er vigtigt, at man stiller alle lige for loven.
Der er en del, som jeg synes er problematisk i den måde, regeringen formulerer sig på, også i den skriftlige fremsættelse.
Når det gælder spørgsmålet om at tildele advarsel, vil det efter forslaget kun kunne ske i visse særlige tilfælde, hvor det på grundlag af en konkret vurdering er mest formålstjenligt at anvende denne sanktionsform.
Det nærmer sig jo elastik i metermål, når man skriver, at advarselsformen kan anvendes dér, hvor man finder det mest formålstjenligt, og det duer
Her må man være mere præcis, og det må vi forsøge at få afklaret i forbindelse med udvalgsbehandlingen af lovforslaget.
Der er jo allerede meget i gang, men vi kan støtte specielt den del af lovforslaget.
Vi synes, det er vigtigt, at de indsatte i fængslerne ikke bare får lov til at fortsætte et misbrug eller for den sags skyld påbegynde et misbrug i forbindelse med, at de er indsatte, og jeg vil næsten sige, at der kan slet ikke gøres nok, for så vidt angår det spørgsmål.
Vi er tilhængere af, at man ikke kun bruger de hårde virkemidler i denne sammenhæng, men også de bløde, så de indsatte ikke bare kommer ud af deres kriminalitet, men også af deres stofmisbrug i forbindelse med fængselsopholdet.
Det er også et spørgsmål om at sikre et bedre efterværn for de indsatte.
Vi er på mange måder positive over for hovedsigtet med lovforslaget som helhed.
Vi vil også gerne skærpe indsatsen over for narko og andre euforiserende stoffer, men vi vil især fokusere på den del, der vedrører advarsler, og det, som vi mener meget vel kan komme til at medføre en vis ulighed for loven.
Det synes vi sådan set er en uting.